stališčem Sveta glede sprejetja Direktive Evropskega parlamenta in Sveta o varnosti na železnici (prenovitev)

2013/0016 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta glede sprejetja Direktive Evropskega parlamenta in Sveta o varnosti na železnici (prenovitev)

(Besedilo velja za EGP)

1.Ozadje

Komisija je 30. januarja 2013 sprejela obsežen sveženj šestih zakonodajnih predlogov za zagotovitev večje kakovosti in izbire na področju železniških storitev v Evropi.

Potrebno je izboljšati kakovost in učinkovitost železniških storitev, da bi postale privlačnejša izbira za potnike in da bi se spodbudil prehod na druge oblike prevoza. Boljše razmerje med kakovostjo in ceno ter trajnost je mogoče doseči z omejenimi javnimi sredstvi.

Namen svežnja je tudi spodbuditi inovacije v železniškem sektorju EU, da bi se izpolnila pričakovanja uporabnikov. To se bo doseglo na tri različne in med seboj povezane načine:

(1)z odprtjem domačih trgov potniškega prometa za konkurenco in uvedbo obveznega razpisnega postopka za javna naročila storitev;

(2)z okrepitvijo neodvisnosti upravljavcev infrastrukture, tako da bodo nadzirali vse glavne funkcije železniškega omrežja in vsem zagotavljali pravičen dostop do železniških storitev;

(3)z okrepitvijo vloge Agencije, da bo postala „univerzalno okence“ za izdajanje dovoljenj za dajanje vozil na trg in varnostnih spričeval prevoznikom, ki bodo veljala po vsej EU.

Datum predložitve predloga Evropskemu parlamentu in Svetu

(dokument COM(2013) 31 final – 2013/0016 COD):





31. januar 2013 Datum mnenja Evropskega ekonomsko-socialnega odbora:

22. avgust 2013 Datum mnenja Odbora regij: 8. oktober 2013 Datum stališča Evropskega parlamenta, prva obravnava: 26. februar 2014 Datum sprejetja stališča Sveta: 10. december 2015

2.Cilj predloga Komisije

Glavni cilj prenovitve Direktive o varnosti na železnici 2004/49/ES Evropskega parlamenta in Sveta je poenostavitev postopka izdaje varnostnih spričeval železniškim podjetjem. To pomeni, da se sedanji dvodelni sistem [del A (izdan v državi članici, kjer je imelo železniško podjetje najprej sedež) in del B (izdan v vsaki državi članici, kjer namerava železniško podjetje delovati)] nadomesti z enotnim varnostnim spričevalom EU, veljavnim po vsej Uniji.

V predlogu je bila pregledana tudi vloga nacionalnih varnostnih organov (NSA) ter razdelitev pristojnosti med njimi in Evropsko železniško agencijo (v nadaljnjem besedilu: Agencija). V skladu s predlogom bi se NSA bolj osredotočili na nadzor železniških podjetij, ki delujejo v svojih državah članicah, in na dejavnosti, pri katerih bi bila lokalna prisotnost prednost ali bi bilo potrebno znanje lokalnega jezika (kot npr. inšpekcijski pregledi/revizije). Agencija bi morala spremljati dejavnosti, uspešnost in organizacijo NSA ter splošno varnost sistema.

Direktiva 2004/49/ES je bila v preteklosti že precej spremenjena. Ker so bile uvedene dodatne spremembe, je Komisija zaradi jasnosti predlagala prenovitev.

3.Pripombe na stališče Sveta

Politični sporazum, ki ga je Svet za promet sprejel 10. decembra 2015, podpira glavne cilje predloga Komisije za poenostavitev postopka izdaje varnostnih spričeval. Vendar glede nekaterih vidikov politični sporazum odstopa od predloga Komisije, zlasti v zvezi z določbo, da železniškim podjetjem, ki delujejo le v eni državi članici, omogoči, da zaprosijo za varnostno spričevalo bodisi pri Agenciji bodisi pri domačem NSA. V obeh primerih pa bi postopek in merila za odločitev ostali enaki.